จ.เชียงราย ดินสไลด์ทับทางขึ้นพระธาตุดอยตุงงดใช้เส้นทาง เจ้าหน้าที่เร่งเปิดทางขึ้น
ฝนตกลงมาอย่างต่อเนื่องในพื้นที่จังหวัดเชียงราย ส่งผลให้เกิดดินสไลด์ลงมาปิดทับเส้นทางขึ้นพระธาตุดอยตุง ตำบลห้วยไคร้ อำเภอแม่สาย จังหวัดเชียงราย เป็นครั้งที่ 2 โดยจุดที่เกิดดินสไลด์ล่าสุด ห่างจากจุดแรก 200 เมตร บริเวณถนนหมายเลข 1390 กม.1 800 ซึ่งเป็นถนน 2 ช่องทางจราจร โดยดินได้สไลด์ลงปิดทับเส้นทางจนรถไม่สามารถสัญจรผ่านไปมาได้ 

 หลังจากเกิดดินสไลด์ลงมาปิดทับเส้นทาง นายนิคม เทพบุตร ผู้อำนวยการแขวงทางหลวงเชียงรายที่ 1 ได้ให้ทางหมวดทางหลวงแม่สาย นำเจ้าหน้าที่พร้อมรถขุดตัก เข้าดำเนินการเร่งเปิดเส้นทาง และนำดินที่สไลด์ลงมาออก ทั้งนี้ได้แบ่งการทำงานเป็น 2 จุด เพราะในจุดแรก กม.1 600 ยังมีดินสไลด์ลงมาทับเส้นทางเช่นกัน ทั้งนี้ คาดว่าเจ้าหน้าที่จะสามารถเปิดใช้เส้นทางให้รถยนต์ขึ้นลงพระธาตุดอยตุงได้ตามปกติ ในวันจันทร์ที่ 24 กรกฎาคม 2560 เพราะต้องทำให้เส้นทางมีความปลอดภัยในการเดินทางของนักท่องเที่ยว

 ส่วนเส้นทางที่มีดินสไลด์ปิดทับเส้นทางนั้น เป็นขึ้นไปพระธาตุดอยตุง อยู่บริเวณหลังวัดพระธาตุดอยตุง ซึ่งนักท่องเที่ยวหากจะเดินทางขึ้นไปกราบไหว้พระธาตุดอยตุงช่วงนี้จะต้องเดินเท้าเพียงอย่างเดียว ระยะทางเดินประมาณ 2 กิโลเมตร ขณะที่การซ่อมแซมจุดดินสไลด์จุดแรกได้ดำเนินการแล้วเสร็จแล้ว รวมทั้งการวางเสาไฟฟ้าใหม่จำนวน 7 ต้น ที่หักเสียหายจากครั้งก่อน (วันที่ 19 กรกฎาคม 2560)


 ด้านนายณรงค์ศักดิ์ โอสถธนากร ผู้ว่าราชการจังหวัดเชียงราย ได้แจ้งให้เจ้าหน้าที่ทุกอำเภอ มีการสำรวจความเสียหายจากฝนที่ตกลงมาอย่างหนัก ว่ายังเกิดกับพื้นที่ใด และหากพบความเสียให้เร่งดำเนินการช่วยเหลือชาวบ้าน และแก้ไขให้กลับมาใช้งานได้ตามปกติโดยเร็ว อย่างไรก็ตาม ได้ย้ำเตือนในพื้นที่เฝ้าระวังทั้งดินถล่ม น้ำป่าไหลหลาก และน้ำล้นตลิ่ง มีการติดตามสถานการณ์ฝนตกอย่างต่อเนื่องไปอีก 2-3 วัน เพราะอาจเกิดผลกระทบจากฝนที่ตกลงมาได้